ТӨСӨЛ

**МОНГОЛ УЛСЫН ХУУЛЬ**

2018 оны ... дүгээр Улаанбаатар хот

сарын ... -ны өдөр

**ЕРӨНХИЙ БОЛОВСРОЛЫН СУРГУУЛИЙН**

**ХООЛ ҮЙЛДВЭРЛЭЛ, ҮЙЛЧИЛГЭЭНИЙ ТУХАЙ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**1 дүгээр зүйл.Хуулийн зорилт**

1.1.Энэ хуулийн зорилт нь ерөнхий боловсролын сургуулийн /цаашид сургууль гэх/ хүүхдийн оюуны болон бие бялдрын өсөлт хөгжлийг дэмжих, хооллох зөв дадал төлөвшүүлэхэд чиглэсэн сургуулийн хоол үйлдвэрлэл, үйлчилгээтэй холбоотой харилцааг зохицуулахад оршино.

**2 дугаар зүйл.Сургуулийн хоол үйлдвэрлэл, үйлчилгээний хууль тогтоомж**

2.1.Сургуулийн хоол үйлдвэрлэл, үйлчилгээний хууль тогтоомж нь Монгол Улсын Үндсэн хууль[[1]](#footnote-1), Боловсролын тухай хууль[[2]](#footnote-2), Бага, дунд боловсролын тухай хууль[[3]](#footnote-3), Хүнсний тухай хууль[[4]](#footnote-4), Хүнсний бүтээгдэхүүний аюулгүй байдлыг хангах тухай хууль[[5]](#footnote-5), Төрийн хяналт шалгалтын тухай хууль[[6]](#footnote-6), Стандартчилал, техникийн зохицуулалт, тохирлын үнэлгээний итгэмжлэлийн тухай хууль[[7]](#footnote-7), Эрүүл ахуйн тухай хууль[[8]](#footnote-8) энэ хууль болон эдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээг дагаж мөрдөнө.

**3 дугаар зүйл.Хуулийн хамрах хүрээ**

3.1.Энэ хууль нь ерөнхий боловсролын сургууль болон ерөнхий боловсролын сургуулийн дотуур байрны хоол үйлдвэрлэл, үйлчилгээтэй /цаашид сургуулийн хоол үйлдвэрлэл, үйлчилгээ гэх/ холбоотой харилцаанд үйлчилнэ.

**4 дүгээр зүйл.Хуулийн нэр томьёоны тодорхойлолт**

4.1.Энэ хуульд хэрэглэсэн дараахь нэр томьёог доор дурдсан утгаар ойлгоно:

4.1.1.“сургуулийн хоол үйлдвэрлэл, үйлчилгээ” гэж ерөнхий боловсролын сургуульд суралцаж байгаа болон дотуур байранд амьдарч байгаа сурагчийг эрүүл, шим тэжээллэг, аюулгүй хоол, хүнсээр сургуулиас ханган үйлчлэх үйл ажиллагааг;

4.1.2.“хоолны зардлын норматив” гэж нэг хүүхдэд ногдох хүнсний түүхий эд, бүтээгдэхүүний зардлыг;

4.1.3.“сургуулийн хоол зүйч” гэж хоол зүй болон хоол үйлдвэрлэл, үйлчилгээний чиглэлээр их, дээд сургууль төгссөн, хүүхдийн хоол зүйгээр мэргэшсэн мэргэжилтнийг;

4.1.4.“сургуулийн орчин” гэж сургуулийн байр, дотуур байр болон эдэлбэр газрыг.

**ХОЁРДУГААР БҮЛЭГ**

**СУРГУУЛИЙН ХООЛ ҮЙЛДВЭРЛЭЛ,**

**ҮЙЛЧИЛГЭЭ**

**5 дугаар зүйл.Сургуулийн хоол үйлдвэрлэл, үйлчилгээний зохион байгуулалт**

5.1.Хоол үйлдвэрлэл, үйлчилгээг зориулалтын байр, гал тогоо, тоног төхөөрөмж ашиглан мэргэжлийн хүний нөөцтэйгээр хэрэгжүүлнэ.

5.2.Хоёр болон түүнээс дээш хичээлийн байр, дотуур байртай сургууль, ойролцоо орших сургууль дундын гал тогоотой байж болно.

5.3.Сургуулийн хоолны үйлчилгээг хооллох танхимд зохион байгуулах бөгөөд хооллох танхимгүй бол хичээлийн танхимд зохион байгуулж болно.

5.4.Сургуулийн хоол үйлдвэрлэл, үйлчилгээнд үйлдвэрлэлийн болон эрүүл ахуйн зохистой дадал нэвтрүүлсэн байна.

5.5.Сургууль хоол зүйч, мэргэжлийн тогооч, туслах тогооч, бэлтгэгч, угаагч, үйлчлэгчтэй байна.

5.6.Сургуулийн хоол зүйч хоол үйлдвэрлэл, үйлчилгээг удирдан зохион байгуулж, сурагч, ажилтан, эцэг, эхэд шим тэжээлийн мэргэжлийн зөвлөгөө өгнө.

5.7.Сургуулийн хоол үйлдвэрлэл, үйлчилгээнд хөндлөнгийн хяналт хийх орон тооны бус Хяналтын зөвлөл ажиллана.

**6 дугаар зүйл.Хүнсний хангамж**

6.1.Сургуулийн хоол үйлдвэрлэл, үйлчилгээнд стандарт, техникийн зохицуулалтын шаардлага хангасан хүнсний бүтээгдэхүүн, сав, баглаа боодол ашиглана.

6.2.Сургуулийн хоол үйлдвэрлэлийн хүнсний хангамжид орон нутгийн болон үндэсний үйлдвэрлэлийн хүнсний бүтээгдэхүүнийг ашиглана.

6.3.Үндэсний үйлдвэрлэлийн бүтээгдэхүүнээр хангах боломжгүй тохиолдолд импортын бүтээгдэхүүнийг ашиглаж болно.

6.4.Сургууль хүнсний хангамжийг сургуулийн дэргэдэх туслах аж ахуйгаас бэлтгэж болно.

**7 дугаар зүйл.Шим тэжээлийн сургалт**

7.1.Хоол зүйч шим тэжээлийн мэдлэгийг сурагчдад дараах чиглэлээр эзэмшүүлнэ.

 7.1.1.хооллох зөв дадал;

 7.1.2.шим тэжээлийн мэдлэг;

 7.1.3.хооллох соёл;

 7.1.4.уламжлалт хоолны соёл;

 7.1.5.хүнсний бүтээгдэхүүний аюулгүй байдал.

**ГУРАВДУГААР БҮЛЭГ**

**СУРГУУЛИЙН ХООЛ ҮЙЛДВЭРЛЭЛ, ҮЙЛЧИЛГЭЭНД ОРОЛЦОГЧ**

**ТАЛУУДЫН ЭРХ ХЭМЖЭЭ, ЧИГ ҮҮРЭГ**

**8 дугаар зүйл.Төрийн байгууллагын бүрэн эрх**

8.1.Сургуулийн хоол үйлдвэрлэл, үйлчилгээний талаар Монгол Улсын Засгийн газрын бүрэн эрх:

8.1.1.сургуулийн нэг хүүхдэд ноогдох хоолны зардлын нормативыг батлах;

8.1.2.энэ хуулийн 8.1.1-д заасан зардлыг болон тухайн жилд сургуулийн хоол үйлдвэрлэл, үйлчилгээ явуулахад шаардагдах зардлыг төсвийн төсөлд тусгаж, хэрэгжүүлэх;

8.1.3.сургуулийн хоол үйлдвэрлэл, үйлчилгээг дэмжсэн үндэсний хөтөлбөр батлах.

8.2.Боловсролын асуудал эрхэлсэн төрийн захиргааны төв байгууллага сургуулийн хоол үйлдвэрлэл, үйлчилгээний талаар дараахь бүрэн эрхийг хэрэгжүүлнэ:

8.2.1.эрүүл мэндийн боловсролын сургалтын хөтөлбөрт шим тэжээлийн мэдлэг олгох агуулгыг тусгах;

8.2.2.боловсролын байгууллагын үйл ажиллагааны онцлог, суралцагч хүүхдийн тооноос хамаарсан хоол үйлдвэрлэл, үйлчилгээний үндэсний стандартыг боловсруулж, стандартчилал, техникийн зохицуулалтын асуудал хариуцсан төрийн захиргааны байгууллагаар батлуулах;

8.2.3.энэ хуулийн 5.8-д заасан орон тооны бус Хяналтын зөвлөлийн ажиллах журмыг батлах;

8.2.4.сургуулийн хоол үйлдвэрлэл, үйлчилгээ, хүнсний хангамжийн журмыг эрүүл мэнд болон хүнсний асуудал эрхэлсэн Засгийн газрын гишүүнтэй хамтран батлах;

8.2.5.сургуулийн хоол үйлдвэрлэл, үйлчилгээг мэргэжил арга зүйн удирдлагаар хангах;

8.2.6.сургуулийн хүүхдийн хоол үйлдвэрлэл, үйлчилгээнд тавих хяналтын журмыг мэргэжлийн хяналтын болон эрүүл мэндийн асуудал эрхэлсэн Засгийн газрын гишүүнтэй хамтран батлах;

8.2.7.сургуулийн хоол үйлдвэрлэл, үйлчилгээний дотоод хяналтын журмыг мэргэжлийн хяналтын асуудал эрхэлсэн Засгийн газрын гишүүнтэй хамтран батлах.

 8.3.Эрүүл мэндийн асуудал эрхэлсэн төрийн захиргааны төв байгууллага сургуулийн хоол үйлдвэрлэл, үйлчилгээний талаар дараахь бүрэн эрхийг хэрэгжүүлнэ:

8.3.1.сургуулийн хүүхдийн хоол тэжээлийн байдлын судалгааг таван жил тутамд гаргаж, үр дүнг холбогдох төрийн байгууллага болон нийтэд мэдээлэх;

8.3.2.сургуулийн орчинд худалдаалахыг хориглосон хүнсний бүтээгдэхүүний жагсаалтыг батлах;

8.3.3.Хүнсний тухай хуулийн 5.1-д заасан хүний бие махбодийн хэвийн үйл ажиллагаа, өсөлт хөгжилтийг хангах, илч зарцуулалтыг нөхөхөд шаардагдах хэмжээг үндэслэн сургуулийн хүүхдийн хоол хүнснээс авбал зохих шим тэжээл, илчлэгийн хэмжээг тодорхойлох.

8.4.Аймаг, нийслэл, сум, дүүргийн Засаг дарга сургуулийн хоол үйлдвэрлэл, үйлчилгээний талаар дараахь бүрэн эрхийг хэрэгжүүлнэ:

8.4.1.нутаг дэсвгэрийнхээ сургуулийн хоол үйлдвэрлэл, үйлчилгээг стандартын шаардлагад нийцүүлэн жигд, тогтвортой явуулах арга хэмжээг хэрэгжүүлэх;

8.4.2.сургуулийн хоол үйлдвэрлэл, үйлчилгээг энэ хуулийн 8.2.2-т заасан стандартыг үндэслэн мэргэжлийн бүтэц, орон тоогоор хангахад дэмжлэг үзүүлэх.

 8.5.Сургуулийн захирал сургуулийн хоол үйлдвэрлэл, үйлчилгээний талаар дараахь бүрэн эрхийг хэрэгжүүлнэ:

 8.5.1.хоол зүйч, тогоочийг давтан сургах;

8.5.2.Хүнсний тухай хуулийн 10 дугаар зүйл, Хүнсний бүтээгдэхүүний аюулгүй байдлыг хангах тухай хуулийн 10 дугаар зүйлийг үйл ажиллагаандаа баримтлах;

8.5.3.хоол үйлдвэрлэл, үйлчилгээг холбогдох хууль тогтоомж, дүрэм журмын дагуу зохион байгуулах;

8.5.4.хоол үйлдвэрлэл, үйлчилгээг явуулахад шаардлагатай зардлын хуваарилалтыг шийдвэрлүүлэх;

8.5.4.хоол үйлдвэрлэл, үйлчилгээ явуулах энэ хуулийн 5.5-д заасан ажилтныг томилох, чөлөөлөх.

**ДӨРӨВДҮГЭЭР БҮЛЭГ**

**БУСАД ЗҮЙЛ**

**9 дүгээр зүйл.Сургуулийн хоол үйлдвэрлэл, үйлчилгээнд хориглох үйл ажиллагаа**

9.1.Сургуулийн хоол үйлдвэрлэл, үйлчилгээнд дараахь үйл ажиллагааг хориглоно:

 9.1.1.сургуулийн гал тогоог түрээслэх, сурагчдын хоол үйлдвэрлэл, үйлчилгээнээс бусад зориулалтаар ашиглах;

 9.1.2.энэ хуулийн 8.3.2-т заасан бүтээгдэхүүнийг худалдан борлуулах, хоол үйлдвэрлэлд ашиглах, хандив авах;

 9.1.3.хоол үйлдвэрлэл, үйлчилгээтэй холбоотой баримт бичгийг хуурамчаар бүрдүүлэх;

 9.1.4.хоол үйлдвэрлэл, үйлчилгээнд стандарт, техникийн зохицуулалтын шаардлага хангаагүй, гарал үүслийн баталгаажилтгүй бүтээгдэхүүнийг ашиглах.

 **10 дугаар зүйл.Хоол үйлдвэрлэл, үйлчилгээний хяналт**

10.1.сургуулийн хүүхдийн хоол үйлдвэрлэл, үйлчилгээнд дараахь этгээд хяналт тавина:

10.1.1.төрийн хяналтыг энэ хуулийн 8.2.6-д заасан журмын дагуу тухайн шатны Засаг дарга, аймаг, нийслэлийн боловсрол, эрүүл мэнд, мэргэжлийн хяналтын байгууллага хэрэгжүүлнэ;

10.1.2.хөндлөнгийн хяналтыг энэ хуулийн 8.2.3-т заасан журмын дагуу Хяналтын зөвлөл хэрэгжүүлнэ;

10.1.3.дотоод хяналтыг энэ хуулийн 8.2.7-д заасан журмын дагуу сургууль хэрэгжүүлнэ.

10.2.Хяналт хэрэгжүүлэх эрхтэйэтгээд иргэн, хуулийн этгээдээс дараахь хэлбэрээр ирүүлсэн мэдээлэл, өргөдөл, гомдлын дагуу хяналт шалгалт хийж, илэрсэн зөрчлийг арилгах арга хэмжээ авна.

10.2.1.цахим хуудас;

10.2.2.цахим худалдаа, нийгмийн сүлжээнд байршуулсан нотолгоо бүхий мэдээлэл;

10.2.3.Засгийн газрын иргэд, олон нийттэй харилцах төв;

10.2.4.өргөдөл, гомдол, албан бичиг.

 10.3.Мэргэжлийн хяналтын байгууллага энэ хуулийн 10.2-д заасан хяналт шалгалтыг хийхээс гадна эрсдэлд суурилсан хяналт шалгалтыг төлөвлөн хэрэгжүүлнэ.

 **11 дүгээр зүйл.Хууль тогтоомж зөрчигчид хүлээлгэх хариуцлага**

11.1.Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай[[9]](#footnote-9) хуульд заасан хариуцлага хүлээлгэнэ.

11.2.Энэ хуулийг зөрчсөн хүн, хуулийн этгээдийн үйлдэл нь гэмт хэргийн шинжгүй бол Зөрчлийн тухай[[10]](#footnote-10) хуульд заасан хариуцлага хүлээлгэнэ.

  **12 дугаар зүйл.Хууль хүчин төгөлдөр болох**

 12.1.Энэ хуулийг 2019 оны 09 дүгээр сарын 01-ний өдрөөс эхлэн дагаж мөрдөнө.

Гарын үсэг

1. Монгол Улсын Үндсэн хууль “Төрийн мэдээлэл” эмхэтгэлийн 1992 оны 01 дугаарт нийтлэгдсэн. [↑](#footnote-ref-1)
2. Боловсролын тухай хууль “Төрийн мэдээлэл” эмхэтгэлийн 2002 оны 19 дугаарт нийтлэгдсэн. [↑](#footnote-ref-2)
3. Бага дунд боловсролын тухай хууль “Төрийн мэдээлэл” эмхэтгэлийн 2002 оны 19 дугаарт нийтлэгдсэн. [↑](#footnote-ref-3)
4. Хүнсний тухай хууль “Төрийн мэдээлэл” эмхэтгэлийн 2013 оны 02 дугаарт нийтлэгдсэн. [↑](#footnote-ref-4)
5. Хүнсний бүтээгдэхүүний аюулгүй байдлыг тухай хууль “Төрийн мэдээлэл” эмхэтгэлийн 2013 оны 02 дугаарт нийтлэгдсэн. [↑](#footnote-ref-5)
6. Төрийн хяналт шалгалтын тухай хууль “Төрийн мэдээлэл” эмхэтгэлийн 2003 оны 02 дугаарт нийтлэгдсэн. [↑](#footnote-ref-6)
7. Стандартчилал, техникийн зохицуулалт, тохирлын үнэлгээний итгэмжлэлийн тухай хууль “Төрийн мэдээлэл” эмхэтгэлийн 2018 оны 10 дугаарт нийтлэгдсэн. [↑](#footnote-ref-7)
8. Эрүүл ахуйн тухай хууль “Төрийн мэдээлэл” эмхэтгэлийн 2003 оны 02 дугаарт нийтлэгдсэн [↑](#footnote-ref-8)
9. Төрийн албаны тухай хууль “Төрийн мэдээлэл” эмхэтгэлийн 2002 оны 28 дугаарт нийтлэгдсэн. [↑](#footnote-ref-9)
10. Зөрчлийн тухай хууль “Төрийн мэдээлэл” эмхэтгэлийн 2017 оны 24 дугаарт нийтлэгдсэн. [↑](#footnote-ref-10)